কলকাতা পুলিশের সাইবার সেল ও এফবিআই-এর যৌথ অভিযানে গ্রেফতার বিদেশি প্রতারণা চক্রের পান্ডা

কলকাতা: আন্তর্জাতিক প্রতারণা চক্রের বিরুদ্ধে বড়সড় সাফল্য পেল কলকাতা পুলিশ (Kolkata Police)। আমেরিকার ফেডারেল ব্যুরো অফ ইনভেস্টিগেশন (FBI)-এর সহযোগিতায় কলকাতা পুলিশের সাইবার ক্রাইম বিভাগ (Kolkata Police Cyber Crime Brunch) গ্রেফতার করেছে এক প্রতারণা চক্রের মূল পান্ডাকে। ধৃতের নাম মহম্মদ আফতাব। জানা গিয়েছে, ধৃত ব্যক্তি তিলজলার বাসিন্দা।

পুলিশ সূত্রে জানা গিয়েছে, আফতাব ও তার সহযোগীরা ‘টেকনিক্যাল সাপোর্ট সার্ভিস’-এর নামে আমেরিকার নাগরিকদের সঙ্গে যোগাযোগ করত। এরপর বিভিন্ন প্রলোভন দেখিয়ে তাঁদের কম্পিউটার ও মোবাইল ডিভাইসে দূরবর্তী প্রবেশাধিকার (remote access) নিত। ডিভাইসে প্রবেশ পাওয়ার পরই অভিযুক্তরা ভুয়ো সফটওয়্যার ইনস্টল করে ব্যাংক অ্যাকাউন্ট থেকে অর্থ আত্মসাৎ করত।

আরও পড়ুন: বিদেশযাত্রার অনুমতি চেয়ে হাইকোর্টে ঝাড়খন্ডের স্বাস্থ্য মন্ত্রী, আবেদন খারিজ

এই চক্রের বিরুদ্ধে যুক্তরাষ্ট্রে ইতিমধ্যেই একাধিক অভিযোগ দায়ের হয়েছিল। এফবিআই সেই সূত্র ধরে কলকাতা পুলিশের সঙ্গে যোগাযোগ করে। যৌথ প্রযুক্তিগত সহায়তায় অভিযুক্তের অবস্থান শনাক্ত করা হয়। এরপর কলকাতা পুলিশের ডিটেকটিভ ডিপার্টমেন্টের ড্রাইভার সেল ও সাইবার সেল যৌথভাবে অভিযান চালিয়ে আফতাবকে গ্রেফতার করে।

পুলিশ জানিয়েছে, অভিযুক্তের কাছ থেকে একাধিক ল্যাপটপ, মোবাইল ফোন ও বিদেশি নাগরিকদের তথ্যভিত্তিক ডেটা উদ্ধার হয়েছে। প্রাথমিক তদন্তে জানা গিয়েছে, ধৃত ব্যক্তি দীর্ঘদিন ধরে মার্কিন নাগরিকদের টার্গেট করে প্রতারণা চালাচ্ছিল। অভিযুক্তকে আদালতে তোলা হয়েছে। তদন্তকারীরা এখন খতিয়ে দেখছেন, এই চক্রের সঙ্গে আরও কেউ যুক্ত আছে কি না এবং তাদের আন্তর্জাতিক সংযোগ কতদূর পর্যন্ত বিস্তৃত।